Ronnie Schwartz afslører over for TV Midtvest, at han fingerede en skade kort før sit skifte til FC Midtjylland.

TV Midtvest har interviewet den nyslåedes FC Midtjylland-spiller Ronnie Schwartz omkring skiftet fra Silkeborg kort før transfervinduet lukkede.

Angriberen fortæller blandt andet, at han havde 'rygproblemer' og derfor missede en testkamp for Silkeborg kort før skiftet.

Men han var ikke skadet.

- Nej, nej, det var rent skuespil fra min side. Men alle i Silkeborg-lejren købte min forklaring. Jeg kunne ikke spille, sagde jeg til dem. For ved du hvad, jeg skulle da ikke risikere at blive skadet, når nu FC Midtjylland ville have mig. Det ville være et drømmeskifte for mig, siger Schwartz til TV Midtvest og tilføjer:

- Ved du hvad. Engang imellem har man lov til at være hård og egoistisk. Det her var en stor mulighed for mig i en forholdsvis høj fodboldalder.

I interviewet beskylder Schwartz desuden Silkeborg for at manglende ambitioner med henvisning til de manglende indkøb sidste sommer.

Han understreger dog, at han 'virkelig holder' af SIF.